b'\n_START_ARTICLE_\nAviacijos katastrofa\n_START_PARAGRAPH_\nAviacijos katastrofa pagal 1947\xc2\xa0m. \xc4\x8cikagos konvencijos 13 straipsn\xc4\xaf yra \xc4\xafvykis, susij\xc4\x99s su orlaivio naudojimu, nuo to laiko, kai keleiviai ar kiti asmenys \xc4\xaflipa \xc4\xaf orlaiv\xc4\xaf iki j\xc5\xb3 i\xc5\xa1lipimo, ir kurio metu buvo su\xc5\xbeeisti ar mir\xc4\x97 orlaivyje buv\xc4\x99 asmenys, taip pat atvejai, kai orlaiviai yra pa\xc5\xbeeid\xc5\xbeiami ar sunaikinami, ding\xc4\x99 ar visai nepasiekiami. Jei orlaivis avarijos metu yra sunaikinamas ar sugadinamas nepataisomai, toks \xc4\xafvykis vadinamas korpuso praradimu (angl. hull loss)._NEWLINE_Pirmoji orlaivio avarija \xc4\xafvyko 1785\xc2\xa0m. bir\xc5\xbeelio 15 d., kuomet nukrito Rozier oro balionas\xc2\xa0\xe2\x80\x93 avarijos metu \xc5\xbeuvo baliono i\xc5\xa1rad\xc4\x97jas Jean-Fran\xc3\xa7ois Pil\xc3\xa2tre de Rozier ir keleivis Pierre Romain. Pirmoji varikliu varomo orlaivio avarija \xc4\xafvyko 1908\xc2\xa0m. rugs\xc4\x97jo 17 d., kuomet nukrito Wright Model A l\xc4\x97ktuvas. \xc5\xa0ios avarijos metu buvo su\xc5\xbeeistas orlaivio k\xc5\xabr\xc4\x97jas Orvilis Raitas ir \xc5\xbeuvo kartu keliav\xc4\x99s Thomas Selfridge.\n_START_SECTION_\nTenerif\xc4\x97s oro uosto katastrofa\n_START_PARAGRAPH_\n1977\xc2\xa0m. kovo 27 d. katastrofos Tenerif\xc4\x97s oro uoste metu \xc5\xbeuvo 583 \xc5\xbemon\xc4\x97s. Iki \xc5\xa1iol tai yra did\xc5\xbeiausia aviacijos katastrofa istorijoje. Katastrofa \xc4\xafvyko, kuomet KLM kompanijos Boeing 747 l\xc4\x97ktuvas negav\xc4\x99s leidimo prad\xc4\x97jo ried\xc4\x97ti kilimo taku ir susid\xc5\xabr\xc4\x97 su Pan Am Boeing 747 l\xc4\x97ktuvu, kuris kaip tik buvo ant tako. _NEWLINE_Pirmame l\xc4\x97ktuve \xc5\xbeuvo visi 248 keleiviai, o i\xc5\xa1 antrojo l\xc4\x97ktuvo \xc5\xbeuvo 335 ir i\xc5\xa1gyveno 61. \xc5\xa0ios katastrofos kaltininkais pirmiausia buvo KLM l\xc4\x97ktuvo \xc4\xafgula, prad\xc4\x97jusi kilti negavusi leidimo. D\xc4\x97l itin tir\xc5\xa1to r\xc5\xabko KLM \xc4\xafgula nemat\xc4\x97 ant tako buvusio kito l\xc4\x97ktuvo iki pat susid\xc5\xabrimo. D\xc4\x97l gana laisvai vartojam\xc5\xb3 frazi\xc5\xb3 bei kelias sekundes trukusio ry\xc5\xa1io sutrikimo KLM l\xc4\x97ktuvo kapitonas klaidingai nusprend\xc4\x97 jog leidim\xc4\x85 kilti yra gav\xc4\x99s. Po \xc5\xa1io \xc4\xafvykio buvo atkreiptas didelis d\xc4\x97mesys \xc4\xaf standartizuot\xc5\xb3 pokalbi\xc5\xb3 tarp l\xc4\x97ktuvo \xc4\xafgulos ir oro kontrol\xc4\x97s centro \xc4\xafteisinimo.\n_START_SECTION_\nJAL skrydis 123\n_START_PARAGRAPH_\nJapan Airlines skryd\xc5\xbeio 123 katastrofa \xc4\xafvyko 1985\xc2\xa0m. rugpj\xc5\xab\xc4\x8dio 12 d. \xc4\xaevykio metu \xc5\xbeuvo 520 \xc5\xbemoni\xc5\xb3, i\xc5\xa1 524 buvusi\xc5\xb3 l\xc4\x97ktuve. Iki \xc5\xa1iol \xc4\xafi avarija yra daugiausiai auk\xc5\xb3 pareikalavusi vieno l\xc4\x97ktuvo avarija. \xc5\xa0ios avarijos prie\xc5\xbeastimi tapo prie\xc5\xa1 7 metus iki avarijos blogai pataisyta galin\xc4\x97 spaudimo pertvara. L\xc4\x97ktuvui esant ore ji prad\xc4\x97jo leisti or\xc4\x85, sprogo ir kartu sunaikino l\xc4\x97ktuvo gale buvus\xc4\xaf vertikal\xc5\xb3j\xc4\xaf stabilizatori\xc5\xb3. Tokiu b\xc5\xabdu l\xc4\x97ktuvas tapo beveik nebevaldomas. \xc4\xaegula sugeb\xc4\x97jo l\xc4\x97ktuv\xc4\x85 i\xc5\xa1laikyti ore dar 32 minutes po sprogimo, ta\xc4\x8diau pabaigoje l\xc4\x97ktuvas atsitrenk\xc4\x97 \xc4\xaf kalnus. 4 \xc5\xbemon\xc4\x97s buvo i\xc5\xa1gelb\xc4\x97ti, ta\xc4\x8diau d\xc4\x97l labai v\xc4\x97lavusios pagalbos, dalis \xc5\xbeuvusi\xc5\xb3j\xc5\xb3 mir\xc4\x97 belaukdami jos, o ne i\xc5\xa1 karto nukritus l\xc4\x97ktuvui.\n_START_SECTION_\n\xc4\x8carki Dadri l\xc4\x97ktuv\xc5\xb3 susid\xc5\xabrimas ore\n_START_PARAGRAPH_\n1996\xc2\xa0m. lapkri\xc4\x8dio 12 d. vir\xc5\xa1 Harjanos valstijos Indijoje susid\xc5\xabr\xc4\x97 Saudia kompanijos l\xc4\x97ktuvas Boeing 747 ir Kazakhstan Airlines Ilyushin Il-76. Avarijos metu \xc5\xbeuvo visi 349 \xc5\xbemon\xc4\x97s ir tai yra did\xc5\xbeiausia ore \xc4\xafvykusi aviakatastrofa. Avarija \xc4\xafvyko d\xc4\x97l to, kad Kazakhstan avialinij\xc5\xb3 pilotas nesilaik\xc4\x97 nurodyto auk\xc5\xa1\xc4\x8dio ir skrido \xc5\xbeemiau. Po \xc5\xa1io \xc4\xafvykio buvo sustiprintas steb\xc4\x97jimas, jog tame pa\xc4\x8diame auk\xc5\xa1tyje niekada neb\xc5\xabt\xc5\xb3 vienas prie\xc5\xa1 kit\xc4\x85 skrendan\xc4\x8di\xc5\xb3 orlaivi\xc5\xb3. Taip pat civilin\xc4\x97s aviacijos tarnybos \xc4\xafpareigojo Indij\xc4\x85 visuose savo orlaiviuose naudoti eismo avarij\xc5\xb3 i\xc5\xa1vengimo sistem\xc4\x85 (TCAS). Ji tapo privaloma visame pasaulyje.'